Rådets udtalelse

af 28. februar 2000

om Danmarks opdaterede konvergensprogram, 1999-2005

(2000/C 98/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 28. februar 2000 undersøgte Rådet Danmarks opdaterede konvergensprogram, der dækker perioden 1999-2005. Ifølge konvergensprogrammet regnes der med budgetoverskud på over 2 % af bruttonationalproduktet (BNP) i hele programperioden, ligesom bruttogælden forventes yderligere reduceret til 36 % af BNP i 2005.

Det opdaterede program er baseret på et makroøkonomisk scenario, hvor det antages, at den danske økonomi efter en afdæmpning i 1999-2000 vil vokse med gennemsnitligt omkring 2 % pr. år mellem 2001 og 2005. Rådet noterer, at dette vækstscenario, der forekommer at være realistisk, er baseret på et ambitiøst mål for væksten i beskæftigelsen, samtidig med at de forventede gevinster i arbejdsproduktiviteten synes moderate. Moderate produktivitetsstigninger som antaget i programmet kombineret med relativt høje lønstigninger kunne føre til en yderligere erosion af Danmarks omkostningskonkurrenceevne over for handelsparterne, specielt i euroområdet, som ville komme oven i den konkurrenceevneforringelse, der allerede er sket i den seneste tid.

På trods af en betydelig stigning i forbrugerpriserne i løbet af 1999, som hovedsagelig skyldtes stærke lønstigninger og en forøgelse af energiafgifterne, fortsatte Danmark med at opfylde konvergenskriteriet for inflation. Det noteres i det opdaterede konvergensprogram, at der dog er risiko for, at inflationen midlertidigt overstiger referenceværdien med en lille margen i første halvdel af 2000. Selv om inflationspresset skulle aftage i løbet af 2000, efterhånden som afdæmpningen i den indenlandske efterspørgsel slår igennem, opfordrer Rådet den danske regering til nøje at overvåge inflationen og gentager sin henstilling om at træffe yderligere foranstaltninger, hvis det bliver nødvendigt(2). En moderat lønudvikling er af allerstørste vigtighed i denne henseende, og dette års lønforhandlinger på virksomhedsniveau kan vise sig at blive en udfordring.

Rådet noterer med tilfredshed, at Danmark fortsat opfylder konvergenskriteriet for den lange rente, og at valutakursen har været stabil over for euroen. Dette tyder på, at Danmarks deltagelse i valutakursmekanismen ERM II yderligere har styrket troværdigheden af pengepolitikken.

Rådet ser positivt på den danske regerings strategi om fortsatte budgetoverskud på over 2 % af BNP i hele programperioden. Danmark skulle således - med en komfortabel margen - fortsætte med at opfylde kravet i stabilitets- og vækstpagten om en budgetstilling, der er tæt på balance eller udviser overskud. I betragtning af, at de danske offentlige finanser er sunde, ser Rådet også positivt på lettelsen af de offentlige finansers vægt på økonomien i de kommende år, da det vil øge de økonomiske incitamenter og bidrage til mere gunstige udsigter på mellemlang sigt for vækst og beskæftigelse.

Rådet noterer, at bruttogældskvoten i Danmark forventes at blive yderligere reduceret i programperioden og finder denne prioritering prisværdig i betragtning af de fremtidige budgetudfordringer, som skyldes befolkningens stigende gennemsnitsalder.

Rådet opfordrer de danske myndigheder til at fastholde tempoet i de omfattende strukturreformer. Specielt er de seneste reformer på skatte- og arbejdsmarkedsområdet, som er i overensstemmelse med de overordnede retningslinjer for medlemsstaternes og Fællesskabets økonomiske politikker, væsentlige skridt i retning af at nå de økonomisk-politiske mål i det opdaterede konvergensprogram. I betragtning af, at Danmark i øjeblikket har det laveste arbejdsløshedsniveau siden 1970'erne, kan der være behov for at supplere de reformer, som allerede er iværksat på arbejdsmarkedet, med yderligere foranstaltninger for at nå det ambitiøse mål for beskæftigelsesvæksten, der er opstillet i programmet. Med sigte på de fremtidige budgetudfordringer, som føler af befolkningens aldring i Danmark, kan det endelig blive nødvendigt med yderligere strukturreformer på arbejdsmarkedet på mellemlang sigt for at sikre en holdbar udvikling i de offentlige finanser.

(1) EFT L 209 af 2.8.1997, s. 1.

(2) Rådets udtalelse af 14. december 1999 om Danmarks konvergensprogram, 1998-2005.